भेरगाव , 7 अक्टबरःखुंजानो गोनां बि टि आर बिसायख'थिखौ नोजोर होनानै दासान्दि गासै राजखान्थि दोलोफोरा बिसायख'थियाव देरहानायनि मिजिं लानानै गावबा गावनि बिसायख'थि फोसावदिंनायखौ गोख्रोङै सोलिहोबाय थादों । करना महामारिनि गेजेरावब्लाबो गासै राजखान्थि दैदेनगिरिफोरा गाव गावनि बिसायख'थि फोसावदिंनायाव गुबुननिफ्राय उन जानानै थायाखै । बेबायदिनो इउपिपिएल राजखान्थि दोलोयाबो बे खेबाव बि टि आरआव जेरैखि - जाया गोदान सरकार आरो सोलायनाय लाबोनायनि असिलायै बि टि आर हालामनि राइजो - राजाफोरनि गेजेराव मोनसे सोलायनायनि दोहौखौ जावरिखांहोदों । दिनैबो उदालगुरि जिल्लानि सिङाव थानाय 32 नं भेरगाव ब्लक इउपिपिएलनि बान्जायनायाव राजखान्थियारि आयदानि सायाव मोनसे सुबुं सांग्रांथि मेल खुफुंजालाङो । भेरगाव बियाबनि सिङाव थानाय बुदरा गामिनि गेवलां गेलेग्रा फोथाराव खुंनाय बे मेलखौ जागायनायनिफ्राय जोबजासिम मासि लानानै सामलायो भेरगाव ब्लक इउपिपिएलनि आफादगिरि लाचित राभाआ । बे मेलआव 32 नं भेरगाव बियाबनि इउपिपिएलनि बिजाथि दावबायसा बर'जों लोगोसे इउपिपिएलनि आफादगिरि प्रमद बर'आ गाहाय आलासि महरै बाहागो लायो । हाबाफारियाव गाहाय आलासि महरै बाहागो लानाय बर'आ खौरांगिरिफोरनि मोगा - मोगियाव बुङोदि , बि टि आर गोरोबथाया राइजो - राजाफोरनि थाखायसो । राइजो - राजाफोरनि हेफाजाब आरो मदत होनायनि गेजेरजोंसो बे गोरोबथाखौ मोन्नो हादों । बेनिखायनो बे गोरोबथाया सरासनस्रा राइजो - राजाफोरनि थाखायसो जागोन । लोगोसे बि टि आर बिसायख'थिनि बागै सोंथि सोंनाय समाव बिथां बर'आ बुंबावोदि , थांनाय 17 बोसोर समनि गेजेराव बिपिएफ दैदेन्नाय बि टि सि सरकारनि समाव बे हालामनि राइजो - राजाफोरा सोबख'नाय , जाख्ल'नाय आरो थगायजानायजों सौसिबोनांदों । नाथाय बे खेबआव राइजो - राजाफोरा सोबख'नाय , जाख्ल'नाय आरो थगायजानायनिफ्राय उदां जानो जान्जि खाफ्रादों । बि टि आर गोरोबथानि दफा बादियै बर' - कसारि वेलफेयार अटन'मास काउन्सिल दाफुंनो थाखाय कमिसन दानायनि सायाव आरो सनितपुर आरो बिश्वनाथखौ बि टि आरआव सोसन्नायनि सायाव सानैसो दैदेनगिरिफोरा बेरेखा बिबुंथि होनायनि फिनजाथाय होनानै इउपिपिएलनि आफादगिरि प्रमद बर'आ बुंबावोदि , सनितपुर आरो बिश्वनाथखौ बि टि आरआव सोसन्नाया रोखा जागोन । बे मोन्नै जिल्लानि अनगायै बि टि आरनि बाइजोयाव थानाय बर' फिसाफोरनि थाखाय बर' - कसारि वेलफेयार अटन'मास काउन्सिलखौ दाफुंनाय जागोन । बेजों लोगोसेनो दासान्दि बिपिएफ राजखान्थि दोलोनि दैदेनगिरिफोरनि गेजेराव बेले - बेजे सोमजिनाय आयदानि बागै सोंथि सोंनाय समाव बर'आ खौरांगिरिफोरनि सिगाडाव फोरमायबावोदि , आसामनि मन्थ्रि चन्दन ब्रह्मआ बिपिएफ दोलोनि नम्बर - 1 जानो हास्थायगासिनो । बेनिखायनो बियो माखासे सोलो - बोलो बाहायगासिनो । बेनि थाखायनो एम पि बिस्वजित दैमारिखौ बिपिएफ दोलोनिफ्राय होखारनानै गावसो दोलोनि गिबि सारिनि दैदेनगिरि जानो थाखाय सोलो - खौसलजों नाजाबाय थादों होन्नानै बुंथिबावो । दिनैनि बे हाबाफारियाव इउपिपिएलनि नेहाथारि कमल आजाद , नेरखां खाख्लारि , मारियाम तप्प' भेरगाव जिल्ला इउपिपिएलनि आफादगिरि नन्दराम बर'मोनजों लोगोसे दोलोनि गोबां दैदेनगिरि आरो बिबानगिरिफोराबो बाहागो लाफादोंमोन । 
32 नं भेरगाव बियाबनि बुदुरा गामियाव इउपिपिएलनि सुबुं सांग्रांथि मेल